projecte-aina/catalan_government_crawling huggingface dataset:
L'Agència Catalana de Turisme, a través de la seva oficina de promoció al Regne Unit, presenta l'oferta de Catalunya en el segment de turisme cultural a les ciutats de Belfast i Edinburgh, connectades directament amb diferents aeroports de Catalunya.
Les presentacions, realitzades el 16 i el 17 d'octubre, al Titanic Museum de Belfast i a l'Hotel Balmoral d'Edinburgh respectivament, s'emmarquen en la celebració de l'any temàtic que Catalunya dedica enguany al turisme cultural.
L'Any del Turisme Cultural té com a objectiu posicionar la cultura com a eix clau i diferencial de Catalunya i contribuir a la seva sostenibilitat social i econòmica.
Les dues empreses del mercat britànic, tant On The Beach com Classic Collection, venen l'oferta catalana de Barcelona, Costa Brava i Costa Daurada.
En el marc de la incertesa del Brexit, però amb un creixement general constant del 5% any rere any de les vendes de vacances a la platja, l'OTA On the Beach ha comprat l'operador de luxe Classic Collection.
El grup On the Beach vol ajudar l'operador a crear un nou portal online que doni accés exclusiu als agents de viatges pel producte de platja de 4 i 5 estrelles.
On the Beach gestiona actualment el 25% de les reserves de vacances de platja a destinacions de curta distància venudes online al Regne Unit.
En el marc de la nova regulació d'equipatges establerta en aquest mercat a principis d'estiu, i que ha fet que el paquet dinàmic sigui més difícil de comercialitzar, aquesta compra permetrà a Classic Collection treballar sota la gestió d'On The Beach i es preveu que junts augmentin les vendes d'aquest segment de producte de platja.
L'esquiadora de muntanya i skyrunner sueca Emelie Forsberg és la protagonista de la nova campanya de l'ACT als Països nòrdics per promocionar l'oferta de turisme gastronòmic i de natura de la marca Pirineus.
Amb el vídeo promocional " In the Catalan Pyrenees like at home ", i també a través del compte d'Instagram de l'esportista, s'ha difós la seva estada a Catalunya per tal que la seva oferta arribés a potencials visitants del mercat suec interessats en aquests productes.
L'oficina de l'Agència Catalana de Turisme en aquest mercat treballa conjuntament amb els actors de la indústria turística nòrdica per tal de posicionar Catalunya com a destinació turística de qualitat, buscant un turisme que viatgi durant tot l'any i que contribueixi a desconcentrar l'activitat al territori català.
En aquest sentit, tant el turisme gastronòmic com de natura són dos dels productes que ajuden a assolir aquests reptes.
L'ACT ha participat a la primera edició de la ILTM China juntament amb el FC Barcelona, celebrada a Shangai.
La participació a aquesta fira especialitzada en turisme premium ha permès a l'oficina de promoció de l'ACT al mercat xinès reunir-se amb més de 70 hosted buyers locals per promocionar l'oferta de Catalunya en aquest segment.
Primer workshop de turisme esportiu del mercat xinès
L'Agència Catalana de Turisme ha propiciat que 11 agents xinesos especialitzats en el segment de turisme esportiu visitin diversos municipis i instal·lacions de Catalunya amb motiu d'un viatge de familiarització.
Aquesta acció ha permès acostar al mercat xinès l'oferta de municipis amb la certificació Destinació de Turisme Esportiu com Castelldefels, Cambrils, Salou, Blanes, Lloret de Mar i l'Hospitalet.
En el marc d'aquest viatge, l'ACT també ha organitzat un workshop amb 15 empreses i institucions de Catalunya que van poder-se reunir amb els agents del mercat xinès i així incentivar la comercialització del segment esportiu.
Catalunya, a les xarxes socials de la influencer xinesa Iris CAI
Iris CAI, influencer xinesa i cofundadora de l'agència de viatges Uniqueway, ha visitat Catalunya en el marc del programa oficial de l'Any de Turisme UE-Xina.
L'acció ha fet possible que els seguidors de CAI coneguessin a través de les xarxes socials diversos indrets de la nostra destinació: Montserrat, el Penedès, Figueres, Girona i Tarragona.
Durant la Setmana Santa de l'any que ve, a Itàlia, hi haurà un gran pont de 14 dies, que comença el 18 d'abril i fins l'1 de maig.
Els calendaris escolars, encara en procés de definició en algunes regions, segurament donaran dos dies de vacances per mantenir el pont durant 10 dies, començant el dia 18 i acabant el diumenge 28 d'abril.
Pel que fa a l'estiu, el 2 de juny serà diumenge, de manera que no hi haurà pont pel Dia de la República i passarà el mateix amb motiu de la Immaculada.
Finalment, pel que fa a les vacances de Nadal, hi haurà les dues setmanes festives habituals.
Jove i solter, el nou client de les agències
Segons l'Eurispes, institut de recerca italià, el 39,6% dels viatges realitzats durant els últims dos anys els han efectuat joves de l'anomenada Generació Z, d'entre 18 i 24 anys.
Amb un 28,1% els segueixen els joves d'entre 25 i 34 anys i, finalment, amb un 24,3%, les persones d'entre 35 i 44 anys.
Cal destacar també que, segons l'estudi, el 6,8% de la població italiana considera les vacances com una despesa essencial.
Com a segment de població, el solter, amb un 13,1%, és el que veu el viatge com inalienable, mentre que separats i/o divorciats es troben en els percentatges més baixos.
Pel que fa a la seguretat, tres de cada deu italians afirmen haver viatjat menys en els últims anys per por d'atacs terroristes.
Segons l'Eurispes, els més afectats són les dones de més de 65 anys, amb un 32,7% de la quota.
El grup menys afectat, amb només un 16,8%, són els homes joves d'entre 18 i 24 anys.
Una altra dada interessant és la relació entre els animals de companyia i els viatges.
Un 46,2% dels italians amb animals afirma no anar de vacances per no trobar un allotjament que els accepti a la destinació desitjada i no tenir on deixar-los.
140 milions de turistes silver el 2030
Una altra tendència és la protagonitzada pel turista silver.
Segons un estudi elaborat per Ravenna Giaccardi & Associates, el 2030 hi haurà 140 milions de turistes amb aquest perfil a Europa, un creixement important respecte el 2010, quan eren només 41,9 milions.
Aquest perfil estarà format pels baby boomers, nascuts els anys 50 i 60, amb ocupacions fixes i ben remunerades.
Es calcula que la seva despesa mitjana anual en viatges serà d'uns 3.800 euros, 1.250 euros més que els turistes d'entre 35 i 54 anys.
Actualment, la població de més de 55 anys representa un 35% de la població total d'Itàlia (respecte a un 32% europeu), i més del 80% afirma tenir la intenció de continuar viatjant fins, com a mínim, fins els 75 anys.
El turista silver, amb un 86% confiant en un operador turístic per organitzar el seu viatge, s'ha convertit en un dels clients principals de les agències de viatge en els últims anys.
Aquest tipus de turista viatja per "recuperar el temps perdut", sent les tipologies de viatge més habituals l'aventura suau, el viatge intergeneracional (amb néts o besnéts), els viatges culturals per solters i les experiències úniques.
Aquest any 2018, declarat Any Europeu del Patrimoni Cultural pel Consell d'Europa i pel Parlament Europeu, i Any del Turisme Cultural per l'Agència Catalana de Turisme (ACT), té com a repte posicionar la cultura com a eix clau i diferencial de Catalunya i contribuir en la seva sostenibilitat social i econòmica.
En el marc d'aquest any temàtic, l'ACT promociona el llegat cultural de Catalunya al Gran Palais de París, un prestigiós espai cultural que reunirà 150 obres, algunes inèdites a França, de l'artista català Joan Miró.
Una retrospectiva excepcional que cobrirà 70 anys de creació.
Miró i els paisatges del Priorat i del Montsant que tant van inspirar l'artista i que han estat l'escenari d'alguns moments vitals i artístics, esdevindran el marc ideal per promoure el patrimoni cultural català al mercat francès el proper 13 de novembre.
El turisme cultural se situa en segona posició darrera del sol i platja, segons l'OMT
Un 71,2% de francesos declara haver practicat alguna activitat cultural en un desplaçament a l'estranger.
Sobretot es decanten per la visita d'una ciutat, seguida per la visita de museus, exposicions o monuments històrics i, finalment, per altres manifestacions culturals com concerts, obres de teatre o festivals.
Els francesos prefereixen la temporada d'estiu per realitzar viatges que incloguin activitats culturals.
Per venir a Catalunya, els francesos s'organitzen individualment les vacances, valoren molt el tracte en francès, busquen una destinació segura, bon clima i rebre un bon servei a bon preu.
La seguretat ha esdevingut un factor clau en l'elecció de la destinació vacacional.
Motivats principalment pels recursos culturals, la bona gastronomia i les visites a familiars i amics, són també cada cop més sensibles als productes sostenibles.
El mercat francès, principal emissor internacional per a Catalunya, pot contribuir i jugar un rol essencial en el reequilibri territorial dels fluxos turístics, la desestacionalització i el repartiment de la despesa en l'activitat turística a Catalunya.
Millorar l'experiència, la satisfacció del turista, el coneixement de la marca Catalunya i posicionar-la com a destinació amb un important patrimoni cultural i natural a França, són reptes que haurem de continuar perseguint els propers anys.
Amb aquest objectiu, l'ACT organitza el Som Cultura Tour que ha de contribuir a posicionar Catalunya com una destinació amb una important llegat cultural, tot associant-la als valors, prestigi i notorietat del Grand Palais.
També serà l'oportunitat de presentar el llibre Catalogne Vue du Ciel de Yann Arthus Bertrand, reeditat per l'editorial la Martinière amb la col·laboració de l'Agència Catalana de Turisme, i de gaudir de l'actuació dels castellers de Vilafranca, un emblema cultural de Catalunya, Patrimoni Cultural Immaterial de la Humanitat per la UNESCO.
Actualment, els operadors estan obligats a informar sobre si la seva oferta és també apta per a persones amb discapacitat.
Per aquest motiu, alguns de generalistes busquen col·laboracions amb d'altres més especialitzats en aquest producte, com és el cas de DER, que treballa juntament amb Runa Reisen.
Runa Reisen és l'operador especialitzat en turisme accessible més gran d'Alemanya, Àustria i Suïssa.
Actualment ja tenen més de 4.000 clients i ofereixen viatges a 200 destinacions de 30 països diferents.
Apunt tecnològic sobre el mercat alemany
L'aplicació turística preferida dels alemanys és la DB – Navigator, de la Deutsche Bahn, empresa ferroviària d'Alemanya.
La segueix Google Earth i la de Booking.
Al quart i al cinquè lloc hi ha les aplicacions de Lufthansa i de HRS.
L'operador Central Holidays ha creat un nou programa per aquest hivern que inclou la Barcelona hipster.
D'altra banda, Avanti Destinations, especialitzat en paquets a mida, ha incorporat la capital catalana en els nous paquets centrats en experiències gastronòmiques dins de la seva marca Avanti Journeys.
En el programa "Flavors of Southern Europe", amb parada a Roma, Atenes, Barcelona i Madrid, l'operador inclou un walking tour gastronòmic per descobrir Barcelona com un local i una activitat de tast de vins.
Tendències de compra en viatges d'aventura a través de les agències de viatges americanes
Travel Leaders, la xarxa d'agències de viatges més gran dels EEUU, i l'Adventure Travel Trade Association (ATTA) han col·laborat en un estudi sobre les tendències en la demanda de viatges d'aventura i turisme actiu.
El 86% dels agents de Travel Leaders reconeix un increment en les seves vendes de viatges d'aventura en els darrers tres anys, tot i que aquest tipus de viatges encara representa un percentatge petit sobre el volum total de negoci.
El 65% dels agents destaca que els viatges d'aventura duren entre 7 i 10 dies i el 21% ven viatges de més d'11 dies.
Pel que fa a la despesa per persona i viatge (sense incloure el transport aeri), el 33% de les agències la situa entre 3.000 i 5.000 dòlars; el 30%, entre 2.000 i 3.000 dòlars; i el 22,5% per sobre dels 5.000 dòlars.
El sexe no és un element diferencial entre els clients d'aventura, però sí pel que fa a la decisió de compra, que en el 64% dels casos recau sobre la dona.
Les destinacions d'aventura més popular són Europa Occidental (França, Itàlia, Alemanya, Regne Unit, Noruega i Suïssa); Amèrica Central; Amèrica del Nord; Carib i Pacífic Sud (Austràlia, Nova Zelanda, Fiji, Samoa, Tahití).
Pel que fa a les activitats preferides i reservades amb més freqüència, els agents mencionen: circuits culturals i gastronòmics, senderisme, trekking, submarinisme i snorkeling, expedicions en vaixells petits, caiac, cicloturisme, bicicleta de carretera i de muntanya, safaris, ràfting i paquets que aglutinin activitats combinades.
Catalunya ha estat la destinació escollida per a la segona edició del TestTour organitzat per ACSI, organització holandesa dedicada al món del càmping.
Durant dues setmanes, quatre perfils de campistes -una família, uns joves actius, una parella interessada en l'enoturisme i uns amants de la cultura- han recorregut Catalunya seguint quatre itineraris diferents per descobrir el territori des d'aquestes quatre perspectives.
ACSI ha publicat cada dia un vídeo i un article al blog del TestTour i a les seves xarxes socials.
Les diverses publicacions han obtingut més de dos milions de visualitzacions tant al blog com a les xarxes socials.
Així mateix, fins a finals d'any hi haurà publicacions noves com ara a la revista impresa (article de 16 pàgines) i d'altres online, com newsletters i material audiovisual a les xarxes socials.
Aquestes publicacions es poden seguir a la pàgina web d'ACSI.
Les tendències dels viatges dels belgues: vacances relaxants amb un toc cultural
Segons el Travel Trends Report de juliol i agost de 2018 publicat per l'Associació Belga de Turoperadors (ABTO) en col·laboració amb GFK (institut de recerca internacional amb seu a Bèlgica), un 62% dels belgues visita una ciutat o un poble amb encant durant les seves vacances i un 77% planifica com a mínim una activitat cultural durant el seu viatge.
D'entre les activitats culturals preferides, destaquen les visites a llocs d'interès cultural (35%), les visites a museus, teatres, exposicions o galeries d'art (27%) i la participació en algun esdeveniment cultural local (18%).
L'estudi també destaca que les altes temperatures estiuenques han tingut un impacte considerable en l'elecció de les activitats dels belgues durant les vacances, dels quals un 37% ha escollit una destinació a prop de la platja i un 32% ha cercat específicament destinacions on existeix la possibilitat de banyar-se.
El 33% dels viatgers belgues planifica també fer alguna activitat a la muntanya o a la vora d'un llac i el 45% afirma practicar algun esport durant les vacances.
Per a més informació, es poden consultar els resultats complets de l'estudi en el resum executiu publicat en el comunicat de premsa de GfK.
El número de viatges a l'estranger per part de turistes australians ha augmentat en un 6,9% en el darrer any, segons l'Oficina Australiana d'Estadística.
D'entre tots aquests viatgers, el segment turístic que està experimentant un creixement més pronunciat és el dels viatges de luxe.
Pel que fa als ingressos generats per aquest segment, Virtuoso, l'associació d'agents de viatge de luxe més important del país, n'està capitalitzant l'increment amb un 26% més d'ingressos en comparació amb l'any passat.
Els viatges de lleure de les famílies amb uns ingressos superiors als 200.000 dòlars australians anuals (que són uns 125.000 euros), han augmentat en un 24% durant els darrers quatre anys.
Referent a aquest públic objectiu, val a dir que Austràlia ha experimentat un creixement notable en el número de particulars amb un patrimoni superior als 40 milions d'euros, fins a les 3.000 persones.
Catalunya va rebre prop de 170.000 turistes australians durant el 2017, xifra que s'ha multiplicat per dos en els darrers cinc anys.
A més a més, l'australià registra una despesa diària a Catalunya de 528 €, més de tres vegades superior a la mitjana global, que se situa en els 162 € per dia.
Quant a la durada de les seves vacances, el gegant d'Oceania disposa d'una mitjana de quatre setmanes a l'any.
Gràcies a la gran disponibilitat de dies, juntament amb les llargues distàncies que ha de recórrer per arribar a Europa, fan que en la majoria dels casos passin entre tres i quatre setmanes en el Vell Continent.
El turista de luxe australià pertany majoritàriament a la generació del baby boom i prefereix viatjar en parella, dins de grups petits amb altres persones d'interessos similars.
Tanmateix, també existeix un creixent interès en els viatges de luxe per part de la generació millennial que, contràriament al que es podria pensar, cada cop fa més ús d'agències especialitzades.
Solen ser joves que han vist viatjar les generacions anteriors (pares i avis) i per als quals el luxe és no haver-se de preocupar de l'organització de les seves vacances.
La percepció dels viatges de luxe, però, en la majoria dels casos va molt enfocada a l'experiència, l'exclusivitat i l'autenticitat, molt més que no pas el confort o, fins i tot, la seguretat personal (a diferència, en aquest últim cas, dels turistes del mercat japonès).
Per exemple, un australià presumiria de visitar destinacions on no es trobessin amb cap altre turista, encara que això suposés sacrificar part del confort.
Per últim, a l'hora de tractar amb aquest mercat, cal tenir en compte el visitant provinent d'Austràlia és un gran amant de la gastronomia i el vi, les destinacions culturals i històriques i les activitats a la natura, la qual cosa presenta una gran oportunitat per al sector turístic català.
L'organització del Connecta 2018, amb més de 200 professionals, marca l'activitat del Catalunya Convention Bureau.
L'Agència Catalana de Turisme, a través del Catalunya Convention Bureau, ha organitzat recentment a firaReus, el Connecta, un dels esdeveniments clau d'aquest any per a la indústria de reunions i esdeveniments de Catalunya.
En el marc de la inauguració de la jornada, el director de l'Agència Catalana de Turisme, David Font, ha explicat que "amb aquest Connecta2018 oferim l'espai de treball més potent a Catalunya pel turisme de congressos, reunions i incentius.
Volem introduir la cultura digital en el nostre sector empresarial per promoure el creixement del turisme de negocis".
L'objectiu del Connecta2018 és cocrear i innovar per reforçar aquesta indústria i seguir impulsant la competitivitat d'aquest sector a nivell internacional.
I en aquest sentit, un dels objectius de l'ACT, és diversificar el turisme de congressos per tot el territori.
Aquest sector atrau cada any a Catalunya un turisme de qualitat i alt poder adquisitiu que deixa importants ingressos.
Així, en els darrers 12 mesos, 1,5 milions de viatgers han visitat Catalunya per motius de negoci, generant una despesa que supera ja els 1.700 milions d'euros.
A més, es tracta d'un dels segments clau per desestacionalitzar el flux turístic anual, donat que el seu rati de concentració estival és només del 30%.
En el marc del pla de Turisme de la Generalitat, el Catalunya Convention Bureau, programa de l'Agència Catalana de Turisme, també ha organitzat la sessió "Comercialització a les xarxes socials en el turisme de reunions: mites i veritats".
La formació, oberta a totes les empreses adherides al CCB i afiliades a l'Agència Catalana de Turisme, ha tingut lloc a Món Sant Benet i hi ha participat.
Recordeu que encara us podeu inscriure als cursos de formació de l'últim trimestre de l'any, que formen part del nou pla de formació, impulsat per la Direcció General de Turisme (DGT) i l'Agència Catalana de Turisme (ACT).
"Com comunicar la sostenibilitat i autenticitat del teu establiment" (Barcelona); "Aliances del sector cultural per co-crear nous productes turístics" (Barcelona i Tarragona); i "Màrqueting digital per al turisme rural" (Girona) són alguns dels cursos amb les inscripcions obertes.
Les empreses i entitats afiliades a l'Agencia Catalana de Turisme podreu gaudir d'un 50% de descompte en tots els cursos.
Les empreses i entitats adherides als programes de marques i segells podeu accedir a la formació sense cost.
Amb la celebració del Connecta, que ha aplegat més de 200 professionals del sector a firaReus, l'Agència Catalana de Turisme vol cocrear i innovar per reforçar la indústria del turisme de reunions i seguir impulsant la competitivitat d'aquest sector a nivell internacional.
El director de l'ACT, David Font, ha presentat les característiques d'aquesta nova marca pensada per a municipis de la costa catalana.
Més d'una vintena de poblacions litorals d'arreu de Catalunya ja han mostrat el seu interès per aquesta nova marca turística de promoció i comercialització que impulsa l'Agència Catalana de Turisme.
Font ha explicat que "creem aquesta marca turística per aglutinar aquelles poblacions litorals que conserven viva la cultura lligada al mar i les tradicions pesqueres, i que han sabut mantenir els seus espais naturals i patrimonials, tot oferint experiències i vivències vinculades als valors de la vida marinera".
En poden formar part aquells municipis amb una forta personalitat marinera marcada per aspectes com ara el caràcter històrico-cultural, gastronòmic i paisatgístic; perquè promouen esdeveniments i activitats que reivindiquen els productes locals lligats al mar i a la tradició marinera; o que ofereixen experiències turístiques singulars al voltant de l'activitat marinera.
Aquelles poblacions que vulguin lluir la marca Viles Marineres han de complir uns requisits específics com ara tenir port; activitat relacionada amb els treballs al mar o pesquera (confraria de pescadors i/o llotja de peix); vestigis molt evidents de la seva relació amb el mar (per exemple els municipis indians); o activitat turística amb un nombre significatiu d'elements que avalin el seu caràcter mariner.
A través d'aquesta nova marca, l'ACT pretén facilitar el posicionament i la promoció d'aquestes viles com a destinacions turístiques a nivell nacional i internacional; preservar i promoure el seu patrimoni històric, arquitectònic, tradicional i paisatgístic; promoure-hi el turisme com a eina de desenvolupament, diversificació econòmica i garantia de futur; crear sinergies entre municipis; potenciar la diversificació territorial de l'activitat turística; i protegir la conciliació i l'equilibri entre residents i visitants.
A la sessió informativa que es va dir a terme recentment hi van assistir representants de: Arenys de Mar, Begur, Blanes, el Masnou, l'Ametlla de Mar, l'Ampolla, l'Escala, Palamós, el Port de la Selva, Premià de Mar, Roses, Sant Carles de la Ràpita, Sant Feliu de Guíxols, Sant Pol de Mar, Torredembarra, Torroella de Montgrí i l'Estartit, Tossa de Mar i Vilanova i la Geltrú.
La nova marca, juntament amb Pobles amb Encant i Viles i Ciutats amb Caràcter, forma part de l'estratègia de l'ACT per promocionar el turisme cultural i s'afegeix a la vintena de programes de treball segmentats existents.
Més de 1.200 empreses i entitats del sector turístic català ja hi estan adherides.
En poden formar part aquells municipis amb una forta personalitat marinera marcada per aspectes com ara el caràcter històrico-cultural, gastronòmic i paisatgístic; amb activitats que reivindiquen els productes locals lligats al mar; o que ofereixen experiències turístiques singulars al voltant de l'activitat marinera.
Adhesió, avantatges i requisits d'accés